Številka: 90000-13/2019-47

Datum: 26. 6. 2019

**MAGNETOGRAMSKI ZAPIS PO ZVOČNEM POSNETKU 5. SEJE MESTNEGA SVETA MESTNE OBČINE LJUBLJANA,**

**ki je potekala v ponedeljek, 17. junija 2019 s pričetkom ob 15.30 uri, v Veliki sejni dvorani Mestne hiše, na Mestnem trgu 1, v Ljubljani.**

**GOSPOD ZORAN JANKOVIĆ**

Dober dan želim. A ste tok prijazni. Dan, dan, dan. Spoštovane svetnice, spoštovani svetniki. Predlagam, da pričnemo s 5. sejo Mestnega sveta Mestne občine Ljubljana. Glede na to, da je tematika lahka, lahko samo glasujemo, ker vidim, da so vsi že v počitnicah ne. Prisotnih je 38 svetnic in svetnikov. Odsotnost so opravičili gospod Avdagić, gospod Miklavec in gospa Sojar. Smo sklepčni. Lahko pričnemo z delom. Lepo prijazno prosim, da izključite mobilne telefone. Odpiram razpravo o dnevnem redu današnje seje. Ni razprave. Ugotavljam navzočnost: 30.

**Glasujemo O PREDLOGU SKLEPA: Mestni svet Mestne obične Ljubljana sprejme predlog dnevnega reda 5. seje Mestnega sveta.**

**Prosim za vaš glas.**

**30 ZA**

**0 PROTI.**

Sprejeto.

Gremo na zapisnik zadnje 4. seje.

**AD 1. POTRDITEV ZAPISNIKA 4. SEJE MESTNEGA SVETA MESTNE OBČINE LJUBLJANA**

Razprava. Ni razprave. Ugotavljam navzočnost po prvi točki. Rezultat navzočnosti: 24.

**Glasovanje poteka O PREDLOGU SKLEPA: Mestni svet Mestne občine Ljubljana potrdi Zapisnik 4. seje Mestnega sveta Mestne občine Ljubljana z dne 20. maja 2019.**

**Prosim za vaš glas.**

**36 ZA**

**0 PROTI.**

Hvala lepa.

Gremo na 2. točko.

**AD 2. VPRAŠANJA IN POBUDE SVETNIKOV TER ODGOVORI NA VPRAŠANJA IN POBUDE**

Gradivo za to točko ste prejeli po sklicu seje. Pisno vprašanje z zahtevo za ustno postavitev sta poslala svetnika gospa Ida Medved glede zdravstvenega varstva krajanov Nove Jarše in gospod Janez Stariha glede varne šolske poti na križišču Rezijanske in Gerbičeve ulice. Vprašanja in pobude so poslali gospod Stariha glede polnilnic in varnih kolesarnic za električna kolesa, zvočnega onesnaževanja v Fužinah, šolske poti v Savskem naselju, nivojega prehoda za pešce in kolesarje med postajami Ljubljana Šiška – Ljubljana Vižmarje. Ureditev varne kolesarnice za stanovalce Slovenske ceste 51. Svetniški klub Levica glede lokacije za Mlade zmaje četrtne skupnosti Vič, prometne obremenjenosti na Dalmatinovi ulici, prehoda za pešce pri železniški postaji Medno. Namestitev nadstreščnic na avtobustnem postajališču ČS Vič, dovoza otrok do Intštituta Montessori, selitve fakultete na Brdo. Svetnica gospa Ida Medved glede zapiranja ZD ČS Jarše, prodaje prostorov v Novih Jaršah, kjer deluje Društvo delovnih invalidov. Svetnica gospa Vrečko Asta o zapuščenih živali, ateljeju za umetnike, gospa Martina Vuk glede otroških igrišč v Spodnjih Črnučah, gospa Mojca Škrinjar glede Miklošičevega parka, gospod Grega Ciglar glede nepreglednega križišča v ČS Dravlje. Gospa Maruša Babnik glede postajališča avtobusne linije 24, Zavoda za gluhe in naglušne, oprostitev plačila NUSZ Zavoda za gluhe in naglušne. Svetniški klub NSi glede stanovanjske soseske v Bizoviku. Gospod Igor Horvat glede betonskega stopnišča na Rojčevi ulici. Prejeli ste tudi odgovore na vprašanja 4. seje Mestnega sveta, prav tako ste prejeli tudi odgovore s te seje in sicer na vprašanja gospoda Janeza Starihe glede zvočnega onesnaževanja v Fužinah in Svetniškega kluba Levice glede lokacije za Mlade zmaje v ČS Vič. Besedo za ustno postavitev vprašanja dajem gospe Idi Medved, 3 minute, izvolte.

**GOSPA IDA MEDVED**

Hvala za besedo gospod župan. Lep pozdrav vsem prisotnim. V Zdravstvenem domu Moste Polje v poslovni enoti Jarše je nastal velik problem z oskrbo zdravstvene storitve. Z odpovedjo iz delovnegqa razmerja zdravnika dr. Gorana Mitrovića je veliko pacientov ostalo brez zdravstvene oskrbe. Pacienti ne vedno ne kod ne kam. Ker zdravnica dr. Adriana Sotirov, ki še dela v omenjeni zdravstveni enoti ne sprejema novih pacientov. Sprašujem vas, kako boste uredili, da bodo ti pacienti, ki so izgubili zdravnika dobili hitro in učinkovito zdravstveno oskrbo?

**GOSPOD ZORAN JANKOVIĆ**

Lepa hvala. Gospa Tilka Klančar bo dala en del odgovora, drugi pa jst. A je v redu, Tilka?

**GOSPA TILKA KLANČAR**

Hvala lepa. Spoštovani. Tako imenovani problem zdravstvenega varstva krajanov Nove Jarše je več plasten in je v mnogih pogledih popolnoma enak kot v ostalih predelih MOL. Še več, podoben je problemu, o katerem dnevno razpravlja stroka in politika na nivoju cele države, v zadnjem obdobju še posebej intenzivno. Čeprav gre konkretno v tem primeru le za enega zdravnika, ki je delal polovični delovni čas in ni imel veliko opredeljenih. V Jaršah pa ne gre le za težavno iskanje kadrovskih okrepitev, pač pa so tu tudi slabi prostorski pogoji, je dotrajan montažni objekt, v katerem deluje lekarna in splošna medicina ter zobozdravstvo. V MOL že dalj časa načrtujemo rušitev obstoječega in izgradnjo novega modernega objekta, kjer bosta imela prostore ne le ZD Ljubljana in Lekarna Ljubljana, pač pa bo v njem zaživel pravi četrtni center, z več potrebnimi dejavnostmi za občane in občanke tega predela mesta. Zaradi zapletenih ovir v zvezi z lastništvom nepremičnine se nam je pot za novogradnjo šele pravkar odprla. Z vsem potrebnim zagonom smo že pristopili k izdelavi dokumentacije in v najkrajšem možnem času bo izvedena prva faza gradnje in najprej bo nove prostore dobil ZD. V času gradnje bo seveda potrebno storitve zdravstvene in lekarniške oskrbe poiskati na obstoječih bližnjih lokacijah tako v Mostah, Polju, Fužinah, kot tudi drugje, lekarna se na primer nahaja tudi v bližnjem City parku. Hvala lepa.

**GOSPOD ZORAN JANKOVIĆ**

Zdej, sam dopolnitev no, ker je ta saga že dolga. ZD Ljubljana je obvestil vse, da zobozdravnika ostajata not, seli se ta splošni dohtar, ki je tudi prenašal s sabo paciente in so tut povedal kam lahko grejo tako, da ta informacija je stara in ne drži. Kar se pa tiče te druge gradnje sta dva problema. En problem je, da je bila gor hipoteka Gorenjske banke na tem ZD z zadevo, ker ni kriva MOL ampak zadevo, ki je stara 20 let, ko se je gradil ta, to okolje ne in je bilo na firmi Gradis hipoteka in vsem kar je vključno tudi na zelenicah in smo zdej mi končno tik pred podpisom sodne poravnave čakamo na sodnika, da se umakne ta hipoteka tako iz ZD kot tudi iz bloka, ki je v lasti Javnega stanovanjskega sklada. Drugi problem, ki je, da je to vodno varstveno področje, ki ne dovoli gradnjo več kot 500 m2, to se zdej umika s predlogom enako za pokopališče Šentvid in pa pokopališče Stožice. Nekako naj bi bilo vse to umaknjeno, vsaj taka zagotovila, ker to nima smisla. Ti imaš okoli bloke pa ne moreš gradit tu. To, kar je rekla kolegica Klančar bo vse not narejen, je pa ključna zadeva, da zdej pripravljamo projekt po dveh linijah, ena linija, da bomo imeli samo projekt za prvo fazo, to je ZD do 500 m, ki bo omogočil takojšnjo gradnjo in 10 let se že pregovarjamo s četrtno skupnost in krajani, ker se ni moglo začet gradit to, ker pač banka ni bilo lastnine, niso hotli umaknit tako, da računam, da bo drugo leto bojo stroji tam delali pač krajani iz Jarš bojo eno leto, 15 mesecev morali biti drugje. Ampak mel bojo pa izvrsten ZD, not bo tudi mala ulica, dnevni center za starejše in pa tudi Mladi zmaji. Tako, da projekt je vsebinsko zelo dorečen. Tolko, upam, da je zdej zadost ne.

Drugo vprašanje za ustno vprašanje, ustni odgovor gospod Stariha, izvoljo 3 minute.

**GOSPOD JANEZ STARIHA**

Spoštovani. Hvala za besedo. Ponovno podajam pobudo za ureditev varne šolske poti na križišču Rezijanske in Gerbičeve ulice na ljubljanskem Viču. Prehod za pešce, ki je obenem tudi šolska pot je povsem neustrezen. OGTP meni, da je prometna ureditev Gerbičeve skladna z vsemi veljavnimi varnostnimi normativi. Na njej bodo ohranili hitrost 50 km/uro. Ureditve nadvišanja križišča ne bodo izvedli, ker ta ureditev ni smiselna, saj bi povzročala dodatne hrupne obremenitve zaradi zaviranja vozil in tresljaje bližnjih objektov. Otroci spadajo med najranljivejše udeležence v cestnem prometu in so največkrat žrtve v prometnih nesrečah kot kolesarji in pešci, zato je področje urejanja varnih šolskih poti izjemnega pomena. Iz istega razloga tudi ne pristajam na odgovor OGDP o hrupnih obremenitvah zaradi zaviranja vozil. Varnost otrok mora biti torej vselej na prvem mestu, pa četudi na račun povečanega hrupa ali česa drugega. Predlagam torej, da se prehod uredi sledeče: prvič - prehod za pešce je nadvišan tako imenovana tehnična ovira za omejitev hitrosti, drugič - prehod za pešce je opremljen z ustrezno svetlobno signalizacijo. Kot sekundaren ukrep predlagam še omejitev hitrosti na 30 km/uro in postavitev semaforja. Naloga upravljalca cestne infrastrukture je, da za otroke zagotovi varno pot v šolo tako, da izvaja primerne ukrepe za umirjanje prometa. Obenem apeliram tudi na župana, da se osebno zavzame za ureditev te zadeve. Sam verjetno ve, da se O.Š. Kolezija in Vrtec Kolezija že več let neuspešno borita za ta varen prehod. Hvala lepa.

**GOSPOD ZORAN JANKOVIĆ**

Kar ni res. Kolega Polutnik bo dal odgovor oziroma bova skup dala odgovor ne. Strokovni del oziroma ta cestni del David, ostali pa jst.

**GOSPOD DAVID POLUTNIK**

Lep pozdrav tudi v mojem imenu. Hvala lepa za vprašanje. Na to vprašanje smo že na eni izmed prejšnjih sej pisno odgovorili. Še vedno smo enakega stališča. Gerbičeva cesta je tako kot tudi sami ugotavljate v skladu z vsemi predpisi. Ima obojestranski pločnik. Ima urejen peš prehod, ima vso potrebno prometno signalizacijo in zagotavlja varen in nemoten promet vsem udeležencem prometa, tako pešcem kot tudi motornim vozilom. Zato svojega stališča ne bomo spreminjali in tudi dodatnih ukrepov v omenjenem križišču ne bomo izvajali. Hvala lepa.

**GOSPOD ZORAN JANKOVIĆ**

David, mal počaki. Sicer je pa tko ne. Tako z Osnovno šolo kot Vrtcem Kolezija zelo dobro sodelujemo, to dobro veste in smo tam pred šolo naredili in semafor tam pri trgovini Mercator in nadvišano križišče in omejitev hitrosti in že to je bil problem, ker prostor ne dopušča ne. Razno razne ideje so bile kako ne spustimo ne sploh avtomobile ne mimo Mercatorja na to cesto. Vsaka naša šola ima zagotovljeno varno pot do šole, ki ni najkrajša. In pač tudi otroci se bodo morali naučiti in predvsem starši, da pač uporabljajo varno pot in grejo tam, kjer je semafor. Ne pomeni, da mora iti čist direktno ne, to kar vi predlagate, do čim pa za otroke v vrtcih pa ni problema, ker jih tak in tak starši dovažajo in tretjič – to, da bi dal 30 še na Gerbičevi ulici ne bi povzročilo pa dejansko ne, da v bistvu ohromimo tudi to tranzitno pot, ki gre, ker je 50, če se držimo 50/uro taka primerna hitrost, da se lahko vsak ustavi. Mi razen te pobude ne nimamo nobene pobude, to je vaša pobuda in to, kar je rekel kolega Polutnik, to stoji, to drži ne. Vse kar je navedu ne. Sicer je pa še ena stvar. Podprli smo pobudo vaše liste za hitro želežniško povezavo MB-LJ. Hvala lepa obema.

**AD 3. POROČILO ŽUPANA**

Gor imate napisano. Aktualno dogajanje v Mestni občini. Odprta enota Čenča 70. obletnico Vrtca Najdihojca. Tu dodajam ne, da bomo, da smo kupili tudi zraven stavbo, ki jo bomo rušili, tako, da se bo dvorišče oziroma igrišče, park za vrtec povečal. Nova nagrada za Pedenjcarstvo. Nagrada festivala Odprte hiše Slovenije. Imeli smo tretjo Borzo lokalnih živil. Nagrada Prizma za komunikacijo odličnost v projektu »parkiraj izgovore drugam, ne na mesta rezervirana za invalide«. Zaključena prireditev Varno na kolesu. Človek, čuvaj svoje mesto. Sodelovali v akciji 100 supov na Ljubljanici. Brod, Osnovna šola je dobila eno najlepših telovadnic, športnih dvoran v Sloveniji in okoli. Kdor si ni ogledal, naj gre gledat. Dediščine Evropskih pokopališč so organizacija brezplačnega vodenja po pokopališču Žale. 5. Otroški knjižni festival. Iz avtobusa starega bomo naredili mladinski center. Bicikelj je dobu že 60. postajališče pred Mercatorjem nasproti Slovenija avta na Celovški cesti. Sprejeli smo zmagovalce zame ne, od Pogačarja, Polanca do Primoža Rogljiča. Potem smo ogledali si energetsko prenovljeno Viško hiško, ki je vodila projekt gospa Jelka Žekar in Nika Lozej in je to izjemen objekt za Slovensko filantropijo, je pa objekt last Mestne občine Ljubljana, ki smo ga dali v uporabo brezplačno filantropiji. Generalna skupščina izvolila za svojo predsednico direktorico Turzima Ljubljana Petro Stušek in to je organizacija ne, ki obsega praktično ves svet. Odprli prenovljeno stavbo nekdanjega letališča v Mostah, lepo vabljeni na letališki stolp in pa na sladoled v slaščičarno. Oglejte si prostor. Obeležili dan Mestne knjižnice Ljubljana. Sprejeli zlate odličnjake 9 let na Kongresnem trgu. Imeli brezplačen kulturni festival junij v Ljubljani, ki še traja ne. Imamo, objavili poziv za člane strokovnih komisij MOL na področju kulture za obdobje 2019 do 2023. To bi vam rad povedal, da to je edino področje, kjer župan nima nobenega vpliva. Kar oni zberejo jaz moram podpisat in to, kar se zdej tožimo z enim od kulturnih delavcev kiparjem Alenom Ožboltom je pač komisija odredila ne, jaz pač vrstni red njihov ne morem spreminjat. Inovacijski center mreže Innovair. Maraton Franja bil izjemno uspešen. Čestitke, pri nas je kolega Čerin ves čas pomaga pri tem vodstvu. Dnevi Vrtca Jelka mlade športnike pred odhodom na Turnir 4 mest sprejeli, odprli smo 33. mednarodni grafični bienale. Imeli smo okroglo mizo o potrebah starejših ljudi na domu. Na oddelku za varstvo okolja stalna razstava o Živeti z vodo - južni rob Ljubljanice. 11.6. odprli Poletje v Stari Ljubljani. Nov skejt park za rolkarje v kotalkališču v Tivoliju. Podelili Župančičeve nagrade. Obeležili odprtje novih prostorov URI Soča, kjer smo dali zemljišče MOL. Kinodvor festival, glasbeni Film naj se rola. Pa evo zdej smo spet preventivna akcija Hitrost, zmanjšanje števila prometnih nesreč zaradi prehitre vožnje. Mislim, da smo še vedno na tej poti Ljubljana, da bi imeli 0. To z gospodom Štabom montiramo to akcijo in kljub temu, kar je gospod Stariha rekel ne, kar ga jaz podpiram ne, na to računamo, da bomo vsem zagotovili. Mednarodno sodelovanje - Tjaša Ficko aktivno sodelovala na Mikser festivalu v Beogradu, podžupan Koželj na 12. avstrijskem kolesarksem vrhu v Gradcu, ki je doživel ovacije s svojo predstavitvijo Ljubljane tako, da imamo kar nekaj pozivov, da bi hodil zdej po Evropi predavat. Potem je 3. in 4. podžupanja Tjaša Ficko na ExCom EUROCITIES v Stockholmu. Bili smo na dnevih mesta Reke, kjer smo obeležili 40. obletnico sodelovanja pobratenja med mestoma. In pa kolegica Urša Otoničar opravila letno srečanje direktorjev mestnih uprav Dunaj, Bratislava, Budimpešta, Ljubljana in Prage. Gostili smo člane mednarodnega srečanja sredneevropskih častniških organizacij in delegacijo mesta Zurich. Ta je bila zelo zanimiva. Kolega, podžupan Dejan Crnek je sprejel, bo lahko razložil ne kako so bili navdušeni nad našo organizacijo ne vodenja mesta. Udeleženci skupščine CEFA, veleposlanke Islamske republike, udeležence EUROCITIES, delovna skupna Urbano staranje in dostopna mesta. Član upravnega odbora IBA in pa delegacije iz Podgorice, ki je te dneve pri nas.

Pod d) Mestni svet: sem si vzel čas, da vas mal seznanim ne glede tudi dogajanja v Rogu. Začelo se je na tem mestu ne, da je po enem od teh ustnih vprašanj gospa Vrečko prosila, če sem pripravljen srečati se z Rogovci. Moj odgovor je bil da. Predlog je prišel od gospoda Blažič. To, ko drgač se ni oglasil in potem so šle komunikacija med svetniškim klubom Levica in mano. Jaz sem jih imenoval za odvetnike oziroma piarovce začasnih uporabnikov Roga. No, zaključuje se s tem ne, da Rogovci, ki hočejo ne debato, debatni klub, jutri imajo v Rogu svojo odprto javno tribuno brez udeležencev MOL, ker jaz ne grem tudi naši ne grejo, ker ne želim, da grejo in mi smo sprejeli ta dialog. Tle imamo vse dopise. Zdele bodo čez 10 minut njihovi in naši odgovori objavljeni na spletni strani. Zaključilo se je tako, da smo rekli do 10. 6. dajte predstavnike, ki bojo imeli pooblastila za ta pogovor in konkretne predloge, da se lahko pripravimo, da nekaj zaključimo. Od tega dopisa je prišlo, da so poslali tri imena nekako, ki bi nas poslušali in potem šli na skupščino za čas uporabljanja Roga, da to sprejmemo. Ta pogovor je nesmiselen v celoti, pri čemer so napisali, da so tudi poslali predloge z vsebino o čemer bi se pogovarjali, niti enega predloga niso postavil. In jaz sem jim odgovoru. Je pa zelo zanimivo ne, da te začasni uporabniki si zdej drznejo delati miljonsko škodo mesta Ljubljane. Mi smo v skladu z gradbenim dovoljenjem začeli poudarjam izven obzidja Roga na Petkovškovem nabrežju zarezali asfalt za bodočo klančino. Naslednji dan so Rogovci gradbišče podrli. Tko, da jaz moram biti Rogovcem oziroma začasnim uporabnikom Roga hvaležen, da so dovolili, da delamo infrastrukturo na Trubarjevi cesti ne, ker to je pa na severni strani izven tega. Mi bomo speljali postopek zakonito. Jaz tudi tle mirno izzivam in pozivam ne svetniško skupino Levica naj se postavi na stran Rogovcev, naj gre na javno tribuno in zagovarja nezakonito delovanje. Imamo vseh 8 pravnomočnih sodb v korist MOL in bomo na tej poti nadaljevali. Čakamo Sklep sodišča o izpraznitvi Roga tako, da je moj poziv, ne da mene pozivate proti nasilništvu, mislim, da morate ta poziv obrnit do začasnih uporabnikov Roga, kajti če si nekdo vzame pravico, ne samo, da znotraj Roga diktira pogoje ampak zdej že na okoliških cestah govori in dela kaj bo on hotu delat, v takem mestu jaz ne bi rad živel. In to je moj odgovor. Vas pa pozivam vse, da si preberete to komunikacijo. Jaz je do zdej nisem dajal ven ampak, da sami si ustvarite mnenje kdo se spreneveda in kdo to uporablja za svojo ne vem, če to politikanstvo ali pa politično popularnost. Ampak vprašal bom spet tudi v tem primeru Levico, če bojo tudi prevzeli odgovornost v primeru kakšne nesreče v Rogu? Rog je že enkrat zagorel ne zaradi napačne uporabe. Rog nima uporabnega dovoljenja, nima statične pravne varnosti za bivanje v Rogu, da ne govorim o ostali infrastrukturi, da ne govorim tudi o pritožbah sosedov, torej to početje zelo moti sosede na Trubarjevi cesti in pa dol čez Ljubljanico. Obenem pa trdim, da je uporaba Roga ne, življenjsko nevarna. Tako, da je to samo poročilo. Gremo na točko 4.

**AD 4. KADROVSKE ZADEVE**

Gradivo ste prejeli. Prosim gospoda Čerina, da poda uvodno obrazložitev.

**GOSPOD ALEŠ ČERIN**

Hvala za besedo gospod župan. Cenjene kolegice in kolegi, komisija vam z visoko stopnjo soglasnosti predlaga v sprejem 4 sklepe in tri mnenja. Hvala lepa.

**GOSPOD ZORAN JANKOVIĆ**

Gremo na prvi sklep, predlog sklepa o prenehanju mandata in imenovanju nadomestnega predstavnika Mestne občine Ljubljana v Svet O.Š. Božidarja Jakca. Razprava prosim. Ni razprave. Ugotavljam navzočnost po celotni točki. Rezultat navzočnosti: 31.

**Glasovanje poteka O PRVEM PREDLOGU SKLEPA: Aleksandru Kostiću preneha mandat člana Sveta Osnovne šole Božidarja Jakca. V Svet Osnovne šole Božidarja Jakca se za predstavnika Mestne občine Ljubljana imenuje Beno Pehani. Mandat imenovanega je vezan na mandat sveta šole.**

**Prosim za vaš glas.**

**37 ZA**

**0 PROTI.**

Gremo na drugi Predlog Sklepa o prenehanju mandata in imenovanju predstavnikov Mestne občine Ljubljana ter predstavnika pacientov v Svet javnega zavoda Lekarna Ljubljana. Razprava prosim. Ni razprave.

**Glasujemo O PREDLOGU SKLEPA: Vasji Butini, Tanji Dodig Sodnik, Antonu Kastelicu, Sašu Rinku, Mojci Škrinjar in Ani Žličar preneha mandat predstavnikov MOL-a v Svetu javnega zavoda Lekarna Ljubljana z dnem konstituiranja novega sveta zavoda. V Svet javnega zavoda Lekarna Ljubljana se kot predstavnika MOL-a imenujejo: Vasja Butina, Zvone Čadež, Tanja Dodig Sodnik, Igor Horvat, Tone Kastelic, Sašo Rink. V Svet javnega zavoda Lekarna Ljubljana se kot predstavnik pacientov imenuje Pavel Vindišar. Mandat imenovanih traja 5 let.**

**Prosim za vaš glas.**

**37 ZA**

**3 PROTI.**

Sprejeto.

Gremo na tretji Predlog Sklepa o prenehanju mandata in imenovanju nadomestnega predstavnika Mestne občine Ljubljana v Svet Dijaškega doma Poljane. Razprava prosim. Ni razprave.

**Glasovanje poteka O PREDLOGU SKLEPA: Janu Novaku preneha mandat člana sveta Dijaškega doma Poljane. V Svet Dijaškega doma Poljane se za predstavnika Mestne občine Ljubljana imenuje dr. David Petelin. Mandat imenovanega je vezan na mandat sveta doma.**

**Prosim za vaš glas.**

**38 ZA**

**0 PROTI.**

Dobro delo želim.

Gremo na četrti Predlog Mnenja h kandidaturi za ravnateljico Vrtca Pedenjped. Razprava prosim. Ni razprave.

**Glasujemo O PREDLOGU MNENJA: Marjani Zupančič se da pozitivno mnenje h kandidaturi za ravnateljico Vrtca Pedenjped.**

**Prosim za vaš glas.**

**39 ZA**

**0 PROTI.**

To je pa lep rezultat. Marjana čestitke, dobro delo.

Gremo na peti Predlog Mnenja h kandidaturi za ravnateljico Vrtca Vrhovci. Razprava prosim. Ni razprave.

**Glasujemo O PREDLOGU MNENJE: Marti Korotaj se da pozitivno mnenje h kandidaturi za ravnateljico Vrtca Vrhovci.**

**Prosim za vaš glas.**

**39 ZA**

**0 PROTI.**

Čestitke. Tudi Marti želim vse dobro. Se pravi vrtce imamo res poštimane. Vsaka čast.

Gremo na šesti Predlog Mnenja h kandidaturi za direktorja javnega zavoda Cene Štupar - Centra za izobraževanje Ljubljana. Razprava prosim. Ni razprave.

**Glasovanje poteka O PREDLOGU MNENJA: mag. Bojanu Hajdinjaku se da pozitivno mnenje h kandidaturi za direktorja javnega zavoda Cene Štupar – Centra za izobraževanje Ljubljana.**

**Prosim za vaš glas.**

**38 ZA**

**0 PROTI.**

Čestitke tudi njemu. Dobro delo želim.

Gremo na naslednjo točko Predlog Sklepa o dopolnitvi Sklepa o imenovanju direktorice javnega zavoda Živalski vrt Ljubljana. Razprava prosim. Ni razprave.

**Glasovanje poteka O PREDLOGU SKLEPA: V Sklepu o imenovanju direktorice javnega zavoda Živalski vrt Ljubljana številka 100-75/19-7 dne 15. 4. 2019 se za II. točko doda III. točka, ki se glasi: »Imenovana se imenuje za direktorico z dnem 25. 5. 2019. Mandat Zdenke Barbare Ban Fischinger preneha z dnem 24. 5. 2019.«**

**Prosim za vaš glas.**

**36 ZA**

**0 PROTI.**

Čestitke. Tudi s to točko smo končali.

Gremo na 5. točko dnevnega reda.

**AD 5. PREDLOG SKLEPA O SPREMEMBAH SKLEPA O USTANOVITVI JAVNEGA VZGOJNO - IZOBRAŽEVALNEGA ZAVODA VRTCA KOLEZIJA**

Gradivo ste prejeli, prejeli ste tudi Poročilo pristojnega odbora. Prosim gospo Vesno Korent, da poda uvodno obrazložitev.

**GOSPA VESNA KORENT**

Hvala lepa za besedo. Lep pozdrav vsem skupaj. S spremembo ustanovitvenega akta Vrtca Kolezija se ukine vzgojno-varstvena družina, ki bo do konca tega šolskega leta delovala v okviru enote Kolezija na lokaciji Čanžekova ulica 26. Program se bo z novim šolskim letom ukinil skladno z manjšim vpisom v vrtec Kolezija ter zaradi upokojitve nosilke tega programa s koncem tega šolskega leta. V program vzgojno varstvene družine je trenutno vključenih 6 otrok prvega starostnega obdobja, ki pa bodo z novim šolskim letom prerazporejeni v druge enote tega vrtca. Ukinitev programa bo vplivala tudi na spremembo kadrovske strukture vrtca in sicer zmanjšala se bo sistemizacija za 1,5 vzgojnega kadra, ob tem, da vrtec ne bo razpolagal s presežkom sistemiziranih delovnih mest oziroma ne bo prišlo do morebitnega odpuščanja delavcev. S tem aktom je na predlog vrtca se tudi ukini enota Mencingerjeva, ki deluje na Mencingerjevi ulici 19, kjer deluje le en oddelek vrtca in se bo ta enota pripojila k enoti Kolezija. Skladno z vsem prej navedenim je potrebno uskladiti določbe ustanovitvenega akta Vrtca Kolezija v določbah, ki opredeljuje enote organizirane v vrtcu in tudi način izvolitve predstavnikov delavcev v svet vrtca. Hvala.

**GOSPOD ZORAN JANKOVIĆ**

Prosim gospo Francko Trobec, da poda stališče odbora.

**GOSPA FRANCKA TROBEC**

Odbor za predšolsko vzgojo in izobraževanje podpira Predlog Sklepa o spremembah Sklepa ustanovitve javno vzgojno izobraževalnega zavoda Vrtec Kolezija in ga predlaga mestnemu svetu v sprejem. Sklep je bil sprejet z 8 glasovi ZA od 8 navzočih.

**GOSPOD ZORAN JANKOVIĆ**

Gospod Sedmak.

**GOSPOD MARJAN SEDMAK**

Hvala za besedo gospod župan. Spoštovane svetnice, spoštovani svetniki. Statutarno pravna komisija je obravnavala predložene točke dnevnega reda in je dolžna na podlagi 5. odstavka 28. člena Poslovnika posredovati Službi za organiziranje dela mestnega sveta morebitne pripombe pravne narave. Na podlagi drugega odstavka 22. člena in prvega odstavka 24. člena Poslovnika pa poročati mestnemu svetu in sicer Statutarno pravna komisija ocenjuje, da se za 5. sejo Mestnega sveta Mestne občine Ljubljana predložena gradiva skladno z ustreznimi zakonskimi in statutarnimi poslovniškimi določili glede na 104. člen poslovnika mestnega sveta pa sporočam, da komisija k posameznim točkam dnevnega reda nima dodatnih stališč do pravnih vprašanj. Statutarno pravna komisija je zasedala v polni zasedbi in je vse sklepe sprejela soglasno.

**GOSPOD ZORAN JANKOVIĆ**

Hvala lepa. Sej, se bosta s kolegico pol zmenila v pavzi.

… /// … iz dvorane – nerazumljivo … ///

**GOSPOD ZORAN JANKOVIĆ**

Sej, se kr zmenta, dejte no. Jaz predlagam, da se kdo pritoži na tole. Odpiram razpravo, ne o tem, kar je Statutarno pravna komisija ampak govorim o razpravo o Vrtcu Kolezija. Izvolte. Gospa Babnik, da.

**GOSPA MARUŠA BABNIK**

Dobro. Pozdrav gospod župan vam, podžupanji in vsem podžupanom ter svetnicam in svetnikom. Vsako leto je nek procent otrok zavrnjenih za vpis v vrtec, katerih je ustanovitelj Mestna občina Ljubljana. Razumem nastalo situacijo, da se gospa, ki je v svoji hiši imela skupino otrok in se zaradi upokojitve ta skupina ukine in se priključi v ostale skupine v Vrtec Kolezija. To je seveda vsem razumljivo, vendar je ob takih spremembah je seveda potrebno pogledati dolgoročno in na nek način ne trditi, da je na tem teritoriju premajhno število otrok oziroma, da bo vpis manjši. Vsak otrok, ki prejme zavrnjen vpis v vrtec, kjer koli že za družino pomeni stres in nelagodje. Iz izkušenj, ki jih imam kot mama 4 otrok lahko povem, da mlade starše še pred rojstvom otroka v MOL pesti skrb kam z otrokom po poteku porodniškega dopusta oziroma po poteku dopusta za nego in varstvo otroka. Sama sem eno leto svoje 4 otroke vozila na 3 različne lokacije. To je najbrž zdej vsem vam jasno kaj to pomeni glede logističnih težav. Zagotovo se lahko pač išče in išče rešitve, da bo čim manj otrok v ljubljanski občini zavrnjenih. Skrb zbujajoče pa je tudi to, da seveda bo ob spremembi najbrž Zakon o financiranju zasebnih vrtcev ta skrb še večja in bo zaskrbljenih še več mladih družin ljubljanske občine. Hvala, ker ste me poslušali.

**GOSPOD ZORAN JANKOVIĆ**

Jaz bom repliciru. Najprej na zadnjo točko gradiva. Mestna občina Ljubljana je bila edina občina, ki je čakala s podražitvijo dokler nismo naredili vse izračune in smo vam dali materiale, ki jih imate pri sebi. In sem že takrat napovedal na novinarski konferenci, da le pričakujem, da vsaj pri otrocih ne boste zganjali populizem ne. Če gledamo koliko so se podražile, povišale plače ne, ki smo jih redno plačali. Tudi jaz sem podpiral dvig plač za sektor. Če gledamo koliko je ta sprememba dogovora sindikatov vlada prinesla dodatnih izdatkov mestni občini, to je nekaj čez 8 milijonov, dobili smo pa 3.800.000 eur, smo se v bistvu opredelili po 12. letih za povišanje za 14%. Če bi hotli pridet na nulo, bi šli na 19%. To imate materiale za naslednjo sejo. Zato pravim danes ne. Kar se pa tiče tega vprašanja skrb družin za vključitev otroka v vrtec, tega nima niti en otrok. Ljubljanski starš ne bo ostal izven vrtca. Poudarjam niti en otrok. Lahko odkimavate, se smejite, kar čte ne. Ampak boste videli podatek. Zdej pa tko: mi smo šli v to spremembo, da smo pred leti napisali, da velja stalno bivanje vsaj 15 mesecev prej kajti to je tisto, ki zadostuje, ki vsaka mama ve, kdaj bo rodila in se lahko prijavi. In danes mi imamo 400 otrok na čakalni vrsti. Pri čemer smo tudi v tem mestnem svetu sprejeli stališče, da ne more čakati vseh 23 vrtcev odpovedi. Tudi to smo imeli, da so v 23 vrtcev starši odpovedoval pa smo morali čakat ne, trajalo je 6 mesecev. Zdej lahko 3x odpovejo pol grejo na zadnje mesto. Edina smer, ki ji jasna, da ne moremo zagotavljat točno izbrano enoto. Zdej že govorijo tudi, da izbirajo vzgojiteljice. Ampak še enkrat, 92,3% vseh otrok rojenih v Ljubljani je v ljubljanskih vrtcih. Smo nad evropskim povprečjem. Še kdo prosim? Ugotavljam navzočnost. Rezultat navzočnosti: 37.

**Glasujemo O PREDLOGU SKLEPA: Mestni svet Mestne občine Ljubljana sprejme Predlog Sklepa o spremembah Sklepa o ustanovitvi javnega vzgojno – izobraževalnega zavoda Vrtca Kolezija.**

**Prosim za vaš glas.**

**29 ZA**

**0 PROTI.**

Hvala lepa.

… /// … iz dvorane – nerazumljivo … ///

**GOSPOD ZORAN JANKOVIĆ**

Izvolte gospa Kociper proceduralno.

**GOSPA MAŠA KOCIPER**

Hvala lepa. Spoštovani župan. Zadnjič sem res prijazno in dobromerno opozorila na kršitev Poslovnika, ki je definitivno kršitev. Kolega predsednik Statutarno pravne komisije, ne vem kaj mi hočete dokazat. Vsako leto je bila praksa, vsak mandat taka, da je Statutarno pravna komisija poročala pri vsaki točki. Vi ste o celotnem dnevnem redu o stališču Statutarno pravne komisije poročali pri točki 3. Vi ne morete v okviru ene točke dnevnega reda podajat mnenje Statutarno pravne komisije na druge točke dnevnega reda, ki še niso odprte. Poslovnik je glede tega povsem jasen in ste prebrali, katera določila to določajo. Pri vsaki točki najprej poroča predsednik delovnega telesa, nato pa svoje mnenje o gradivu in njegovi skladnosti z Zakonom in Ustavo in tako naprej poda Statutarno pravna komisija. Jaz ne vem, a je tok težko spoštovat Poslovnik. Gre za malenkost, ki pa je lahko načelna. Vaša lista ima izjemno močno večino in Poslovnik

------------------------------------------------------------------zvok, ki napove konec časa za proceduralno

**GOSPOD ZORAN JANKOVIĆ**

Sem prekinu, ker je čas poteku. Zdej bom pa jaz tko reku ne. Dejta se vidva res dokazovat.

**GOSPA MAŠA KOCIPER**

Župan, midva nimava osebnega spora. Gre za red.

**GOSPOD ZORAN JANKOVIĆ**

Gospa Kociper, bodte tiho, če vaš glas je poteku, čas je poteku in jaz nisem slišu proceduralnega predloga. Vi ste razložila gospodu Sedmaku, nič več. Kaj dela narobe ampak proceduralnega predloga ni bilo.

**GOSPA MAŠA KOCIPER**

Proceduralni predlog je bil jasen. Naj se spoštuje Poslovnik in poroča pri vsaki točki.

**GOSPOD ZORAN JANKOVIĆ**

Ni ga bilo. Pejte se poslušat kaj ste rekla, pa boste vidla.

**GOSPA MAŠA KOCIPER**

Seveda je bil.

Gremo na točko 6.

**AD 6. PREDLOG AKCIJSKEGA NAČRTA »LJUBLJANA – OBČINA PO MERI INVALIDOV« ZA OBDOBJE OD 2019 do 2020**

Gradivo ste prejeli. Prejeti ste poročilo pristojnega odbora. Prosim gospo Tilko Klančar za uvodno obrazložitev.

**GOSPA TILKA KLANČAR**

Hvala lepa gospod župan. Spoštovani svetniki, spoštovane svetnice. Na prejšnji seji mestnega sveta je bilo obravnavano Poročilo o izvajanju akcijskega načrta za zagotavljanje čim boljše dostopnosti v mestu za pretekli dve leti. Tokrat vam za tekoče in za naslednje leto predstavljamo in predlagamo v potrditev ukrepe, ki bodo zmanjšali fizične in senzorne ovire v okolju ter ponujali storitve, ki bodo čim bolj prilagojene in dostopne tudi za ljudi z različnimi ovirami. Hvala lepa.

**GOSPOD ZORAN JANKOVIĆ**

Hvala lepa. Gospa Škrinjar stališče odbora prosim. Prosim v mikrofon zaradi zapisa, ne drugač.

**GOSPA MOJCA ŠKRINJAR**

Odbor za zdravje in socialno varstvo podpira sprejem Akcijskega načrta »Ljubljana, občina po meri invalidov« za obdobje 2019 do 2020.

**GOSPOD ZORAN JANKOVIĆ**

Hvala lepa. Gospod Sedmak je svoje stališče povedal. Razprava prosim. Gospod Jakopovič izvolte.

**GOSPOD MILAN JAKOPOVIČ**

Hvala lepa za besedo. Točka Predloga Akcijskega načrta je bila umaknjena iz dnevnega reda 4. seje zaradi amandmaja, ki smo ga sprejeli na Odboru za zdravstvo in socialno varnost na predlog Levice in sicer gre za umestitev gradiv v tehniki lahkega branja v informacijsko točko MOL za starejše od 65 let in osebe z oviranostmi na Mačkovi. Očitno smo bili za koraka al dva prehitri in to pač razumemo, ker lahko branje tako na občinski kot državni ravni očitno še ni povsem sprejeto kot orodje za, ki omogoča širše dostopanje do informacij določenim skupinam prebivalcev. Na odboru smo tako med ostalim lahko slišal kako s tem predlogom poneumljamo ljudi in podpiramo lenobo. Tukaj bi izpostavu na tem mestu letošnjo nagrado ExesCity, tudi MOL je bila do zdaj prejemnik te nagrade. Letošnjo nagrado je prejela zlato nagrado je prejelo Nizozemsko mesto Breda in eden od razlogov je bil tudi, da je mestni svet začel pripravljati dokumente v lahkem branju. Seveda, itak pohvalno je zdej na tem mestu je pač to, kjer smo zdej, da o tem smo začeli govorit in je to pač trenutno realnost in seveda korak v pravo smer. Prav tako nas veseli napoved, da bo MOL z lahkim branjem opremil novo brošuro iz serije Ljubljana – zdravo mesto in bo to po izdaji na voljo tako informacijski točki kot spletni strani MOL in seveda to podpiramo. Hvala lepa.

**GOSPOD ZORAN JANKOVIĆ**

Gospa Babnik.

**GOSPA MARUŠA BABNIK**

Hvala za besedo. Veseli me, da je akcijski, da se Akcijski načrt občina po meri invalidov dopolnjuje in prisluhne ljudem s posebnimi potrebami, bi pa ob tem povprašala oziroma spomnila, da je potrebno morda poskrbeti tudi za mobilne specialne pedagoge, ki poskrbijo za otroke s posebnimi potrebami v ljubljanskih šolah in vrtcih. Ni zanemarljivo dejstvo, da se v zadnjih 20. letih v šole in vrtce vključilo veliko otrok s posebnimi potrebami, ki so pač deležni pomoči mobilne specialne pedagoginje. Zato podajam na nek način pobudo, da se za ljudi oziroma te mobilne specialne pedagoge uredi parkiranje pred osnovnimi šolami in vrtci, kjer je zelo, zelo otežkočeno in seveda zaradi tega delo tudi ne poteka bomo rekli tako zelo efektivno. Mogoče bi bilo potrebno razmisliti za kakšno ustanovitev in uporabe kake kartice, ki bi omogočila parkiranje mobilnih specialnih pedagogov pred šolami in vrtci, morda tudi na mestu za invalide. Tega je v središču mesta saj veste parkiranja pred vrtci in šolami zelo otežkočeno.

**GOSPOD ZORAN JANKOVIĆ**

Zdej da najprej rečemo tisti prostori za invalide, kartice, ki dovolijo tam parkiranje odreja država in, če mene kdo vpraša bi jaz dal pobudo ne. To morte kam drugje postaviti, da se te kartice preverijo njihovo veljavnost. Ker, ko včasih gledam kdo prihaja ven ne, se sprašujem ne kdo vse ima kartico. Kar se pa tiče osnovnih šol in vrtcev, večina, poudarjam večina osnovnih šol in vrtcev ima svoja parkirišča in se morajo zmenit kar z ravnateljem. Zdej, če govorimo pa tle vrtec pod gradom na Poljanskem nasipu ne, tam pa, če kdo zna povedat kako ne, kar naj izvoli. Jaz se nisem v stanju, tam celo puščamo ne, da puščajo avtomobile na cesti ne tisto jutranjo uro ne, pol ure ko prinesejo otroka v vrtec 10 minut pa jih noben ne preganja, pač stoji ves promet. Drugač pa večina šol ima svoje parkirišče. Zagotavljam, lahko greva kar po šolah, pa povejte katera. Še kdo prosim? Hvala lepa. Ugotavljam navzočnost. Rezultat navzočnosti: 36.

**Glasovanje poteka O PREDLOGU SKLEPA: Mestni svet Mestne občine Ljubljana sprejme Predlog Akcijskega načrta »Ljubljana – občina po meri invalidov« za obdobje od 2019 - 2020.**

**Prosim za vaš glas.**

**35 ZA**

**0 PROTI.**

Hvala.

Gremo na točko 7.

**AD 7. POROČILO O URESNIČEVANJU AKCIJSKEGA NAČRTA »ENAKOST SPOLOV V MESTNI OBČINI LJUBLJANA« ZA OBDOBJE OD 2016 DO 2018**

Gradivo ste prejeli. Prejeli ste poročilo pristojnega odbora. Prosim gospo Klančar za uvodno obrazložitev. Same tvoje točke Tilka. Kr tle počak.

**GOSPA TILKA KLANČAR**

Hvala še enkrat gospod župan. Spoštovani svetniki, spoštovane svetnice. Mestna občina Ljubljana je ena redkih slovenskih občin, ki je sprejela akcijski načrt na področju enakosti spolov in sicer je bil prvi pripravljen za obdobje od 2016 do 2018. V tem času so bili na podlagi že utečenih dobrih praks, na primer kvalitetno otroško varstvo, storitve pomoči na domu in tako naprej narejeni nadaljnji koraki k vzpostavitvi družbe enakosti spolov. V poročilu so tako zbrani izvedeni ukrepi in aktivnosti, še posebej so pomembne številne ozaveščevalne aktivnosti. Izdali smo knjižico za enakost spolov v Ljubljani, tako doma kot v tujini pa smo predstavljali naše številne dobre prakse. Hvala lepa.

**GOSPOD ZORAN JANKOVIĆ**

Hvala lepa. Gospa Škrinjar, stališče odbora prosim.

**GOSPA MOJCA ŠKRINJAR**

Odbor za zdravje in socialno varstvo podpira sprejem Poročila o uresničevanju Akcijskega načrta enakost spolov v Mestni občini Ljubljana za obdobje 2016 do 2018.

**GOSPOD ZORAN JANKOVIĆ**

Razprava prosim. Ni razprave. Ugotavljam. Gospa Škrinjar, izvolijo. Prebliz, da sem čez gledu ne, roke nisem vidu.

**GOSPA MOJCA ŠKRINJAR**

Torej poročilo korektno ugotavlja določena dejstva. Jaz opažam tudi pozitivno diskriminacijo v tem poročilu. Hkrati pa opozarjam tudi na to, da je velik poudarek dan tudi na področje spolov in različnih spolov in ne vemo zdej prvi, drugi oziroma ženski, moški, tretji spol. Hkrati pa ob tem opažam, da Ljubljana ima parado ponosa, ni edina v Evropi. Zelo različne so te parade, včasih gledamo z začudenjem, v resnici pa se mi zdi, da bi bilo bolj potrebno kot tako parado gostiti parado revnih otrok. Pretekli teden je Denis Avdić imel nabiralno akcijo na Žaku za to, da bo šlo 1000 otrok na počitnice. Jaz mislim, da je to veliko večji problem kot tisto kar se izkazuje s parado ponosa. Hvala.

**GOSPOD ZORAN JANKOVIĆ**

A smem sam vprašat? A ste rekla revnih otrok?

… /// … iz dvorane – nerazumljivo … ///

**GOSPOD ZORAN JANKOVIĆ**

Zdej gospa Škrinjar, v repliki ne sam, da povem svoje stališče. Za večino ljubljanskih otrok, ki si ne morejo privoščiti počitnice urejamo z Zvezo prijateljev mladine. In se lahko pozanimate pri gospe Ogulin, Zveza prijateljev mladine Moste za koliko teh otrok je urejeno. Vi pa lahko pri paradi ponosa mirno poveste svoje stališče in ne rabite nič vezat z drugimi ne. Pač, vi to ne sprejemate. Jaz pa pravim, da smo pa mi občina, kjer živimo skupaj in spoštujemo različnosti in jaz sem pokrovitelj parade ponosa že 13 let. Ta parada ponosa je za vzor Evropi in, če da vas še mal dražim še naprej smo edina mestna hiša v Evropi, kjer smo dali prostore za restavracijo in knjižnico LGBT asociaciji. Tri leta tam zraven, če greste dol zavijte na kavo al pa na kakšno enolončnico, pa boste videli, da vas bodo lepo sprejeli. Tako, da vaše stališče je sprejemljivo, ste pač proti, imate vso pravico, pa ne veste … /// … nerazumljivo … /// spet govorili za otroke gre. Ugotavljam navzočnost po celotni točki. Rezultat navzočnosti: 32.

**Glasovanje poteka O PREDLOGU SKLEPA: Mestni svet Mestne občine Ljubljana se seznani s Poročilom o uresničevanju Akcijskega načrta »Enakost spolov v Mestni občini Ljubljana« za obdobje od 2016 - 2018.**

**Prosim za vaš glas.**

**29 ZA**

**1 PROTI.**

Sprejeto.

Gremo na točko 8.

**AD 8. PREDLOG AKCIJSKEGA NAČRTA »ENAKOST SPOLOV V MESTNI OBČINI LJUBLJANA« ZA OBDOBJE OD 2019 DO 2022**

Gradivo ste prejeli. Prejeli ste poročilo pristojnega odbora. Prosim gospo Klančar, da poda stališče odbora. Ah, stališče predloga. Hvala lepa, se opravičujem Tilka, berem že v naprej.

**GOSPA TILKA KLANČAR**

Ja, hvala lepa še enkrat. Torej tudi za obdobje od 2019 do 2022 smo pripravili niz ukrepov na osmih ključnih področjih, uresničevanje katerih bo prispevalo k zagotavljanju in razvoju enakosti spolov v Mestni občini Ljubljana. Hvala.

**GOSPOD ZORAN JANKOVIĆ**

Prosim za gospo Škrinjar, da poda stališče odbora.

**GOSPA MOJCA ŠKRINJAR**

Odbor za zdravje in socialno varstvo podpira sprejem Predloga Akcijskega načrta »Enakost spolov v Mestni občini Ljubljana« za obdobje 2019 do 2022.

**GOSPOD ZORAN JANKOVIĆ**

Hvala lepa. Razprava prosim. Gospa Škrinjar.

**GOSPA MOJCA ŠKRINJAR**

Hvala lepa za besedo. Akcijski načrt je..

**GOSPOD ZORAN JANKOVIĆ**

Gospa Škrinjar, v mikrofon ja dejte, ne sliši se vas, v mikrofon dajte.

**GOSPA MOJCA ŠKRINJAR**

Aha, ja se opravičujem, se opravičujem. Akcijski načrt je dober v večini točk. Ena točka me pa izrazito moti in sicer je to predlog novoreka, kjer bi izražali spoštljivost tudi v pravopisu oziroma bolj slovnici glede izražanja torej spoštljivost do spolov. Odslej naprej boste lahko brali namesto generični spol, učenci se bodo udeležili športnega dne boste brali: učenke/ci se bodo udeležili športnega dne recimo, to je predlog. To je možen predlog, jaz pa mislim, da bo seveda tak način zapisa res izmaličil slovenščino. Treba, po mojem bi bilo treba upoštevat navodilo oziroma smernice Ministrstva za delo, družino, socialne zadeve in enake možnosti, ki pravi, da je potrebno kadarkoli je možno povedati učenki oziroma učenci ali učenke in učenci primeroma. S tem sicer podaljšamo tekst, vendar ga naredimo razumljivega in seveda pravilno primerno spoštljivega do obeh spolov. Predlog, ki pa je v tem Akcijskem načrtu pa je pomojem tisto, za kar bi danes, če bi še živel pokojni dr. France Bučar reku guncanje afen. To je nesprejemljiv, to je neprebavljiv tekst, ki kvari dejansko kvari razumevanje slovenskega jezika. Sej, imamo kar nekaj, kar nekaj takih področij v slovenščini, ki se dnevno pač prilagajajo nekim aspiracijam in pa ambicijam posameznikov in imamo čudne zadeve, če smo včasih brali Gal v galeriji, se danes tale Gal bere Gav. Gav je preskočil morski vav in odletel skozi čez cov na kravji bav in tako dalje in igral fuzbav in še kej druzga in dau gou skratka. Hočem rečt, da če se komu ljubi lahko pači slovenski jezik do nezavesti. In to, kar imamo pred sabo dejansko pačenje slovenskega jezika. Zato sem jaz pri tem predlogu Akcijskega načrta sicer z vso dobronamernostjo in kvaliteta drugih točk sem glasovala proti in bom zdej tudi glasovala proti temu predlogu. Hvala.

**GOSPOD ZORAN JANKOVIĆ**

Gospa Zagožen.

**GOSPA ANA ZAGOŽEN**

Najlepša hvala. Spoštovani župan, pozdravljeni vsi. Rada bi opozorila na prvo nepravilnost in to že pri prvi točki. Integracija načela enakosti spolov. Mi nismo enaki ampak smo enakopravni in za to se tudi mi zavzemamo. Druga nepravilnost se pojavi pri osmi točki citiram: »se istospolni še vedno soočajo z določenimi oblikami diskriminacije predvsem na področju urejenosti istospolnih partnerskih skupnosti ter glede potrditve spola transspolnih oseb«. Se pravi potrditve spola transspolnih oseb. Kokr jaz vem sta spola še vedno le dva, se pravi moški in ženski. Pri vseh sedmih predlogih oziroma točkah ostalih pripomb nimam, bi pa izpostavila samo še problematiko osme točke a ne. Jaz zdej ne vem, a mi vsi med nami vemo kaj pomeni LGBT kratica? Mislim, velik ljudi, k sem se z mladimi pogovarjala sploh ne vejo in še za njo niso slišal, moja generacija a ne. L pomeni lezbijka, se pravi, da ženska seksa z žensko, G pomeni gej, seks moški z moškim, B pomeni biseksualec, z obema spoloma, T pomeni pa transseksualec, oseba se pravi spremeni spol tako, da si odreže spolni organ, je hormonske tablete in potem spremeni spol v glavnem. Mi ne želimo, da bi bili ti ljudje diskriminirani. Težava nastane takrat, ko LGBT ideologija preraste v ideologijo. S tem se preveč poveličuje gejevstvo, biseksualce, transvestite in transspolne osebe. Z uvedbo LGBT sistema v vrtcih to povsem indoktrinira našo družbo že v vrtcu in s tem se začne ideologija spola že pri najmlajših. Pač za mene to pomeni prisilno uvajanje teorije spola v institucije, kamor hodijo najmlajši, ki so najbolj ranljivi del družbe. Se pravi, da fantek, ki je star ne vem 6, 7 let, ki je spolno totalno nedozorel posluša predavanje ali pa delavnico o tem kako spremeniti spol.

**GOSPOD ZORAN JANKOVIĆ**

Kje to posluša?

**GOSPA ANA ZAGOŽEN**

Ja, če je, če se podeljuje..

**GOSPOD ZORAN JANKOVIĆ**

Čakte, kje to posluša?

**GOSPA ANA ZAGOŽEN**

..LGBT prijazne certifikate a ne, se o tem tudi verjetno govori. Sam še to. Kako naj to pozitivno vpliva na normalen duševni razvoj osebe oziroma otroka? Mene to skrbi. Za mene so to nenaravne spolne prakse. Pa še to. Če so LGBT osebe ljudje tako kot mi zakaj torej potrebujejo posebna pravila, poseben status in posebne storitve. Torej niso več enakopravni ampak imajo več pravic in prednosti. Torej, če zaključim pri osmi, pri tej točki se z večino predlogov tistih ta pravih sedem strinjam, z osmo točko pa večinoma ne, zato bom pri tej točki glasovala proti. Hvala.

**GOSPOD ZORAN JANKOVIĆ**

Gospa Zago.. aha, gospa Škrinjar, izvolte. Sej bom tut jaz repliciral tako, da bova skup.

**GOSPA MOJCA ŠKRINJAR**

hvala. Kolegica, jaz mislim, da si pozabila povedat to a ne, da obstaja tudi možnost, da danes rečemo, da današnjo sejo vodi župan Zorana Janković in jaz mislim, da tut to njemu ne bi bilo všeč.

**GOSPOD ZORAN JANKOVIĆ**

Ma nima nobenih težav, kakor čte ne. Ampak zdej malo res, malo za hec gospa Zagožen. Jaz sem ful hvaležen za nazorno predstavitev kaj pomeni kakšen spol pa kakšna kratica oziroma kakšna črka v kratici ne, zelo nazorno predstavljeno kdo s kom seksa. Drugič, ne sej jaz nimam, drugič mam pa en predlog za vas ne. Tamle mate kar nekaj ki delajo v šolstvu, mate ravnateljico, pa naj mam pojasni, da so otroci nedotakljivi. Ko govorimo mi o prijazno ne, to je vaša stalna mantra govorim o zaposlenih v vrtcih, ne o otrocih. In tretjič, moj predlog z veseljem vas vzamem na parado ponosa pod roko. Tko, da bova pokazala, da sva lahko tudi drugačna v tej skupini. Evo, dobrodošla ne, pol bom pa verjel, da resno o tem mislite, kar govorite. Ker to je vse, povejte, da ste proti gejem pa lezbijkam, pa je stvar zaključena. Sej nau prvič. Ah, dejte no. Gospa Vrečko, izvolte. Tko, da Ana čakam vas, da greva skup na čelo.

**GOSPA DR. ASTA VREČKO**

Najlepša hvala za besedo. Mislim, da je prav tale razprava ključen dokaz tega, zakaj potrebujemo takšen dokument in zakaj je treba sovražni govor in predsodke odstraniti iz vse javne razprave. Jaz se bom sicer osredotočila na segment žensk. Namreč kot je ta dokument pravilno tut ugotavlja, EU statistike kažejo, da so ženske večinoma slabše zaposljive in težje napredujejo, prav tako imajo težave v starosti in zato vsekakor pohvaljamo prizadevanje MOL za socialno vključenost žensk na in za delo na tem področju. Kar se tiče skrbi ranljivih skupin, ki so pod šesto točko omenjeni bi želeli posebej poudariti tukaj, da gre, da so najbolj izključene ravno starejše ženske, socialna izključenost namreč s starostjo narašča in zato bi želeli, da MOL upošteva to tudi pri drugih programih in razpisih, ki jih ima, pri nekaterih malo manj. Prav tako pa bi pozvali, da si želimo več spomina na ženske in to spomina, ki bi zaznamoval javni prostor. Namreč spomin na pionirke in aktivistke z različnih področij in obdobij je nujno ohraniti na področju javnega prostora. Tako pri poimenovanju ulic, cest in trgov, kot tudi pri postavljanju spomenikov. In tukaj moramo upoštevati podrezprezentiranost žensk, ki so s svojim delovanjem pomembno prispevali k napredku in tudi razvoju glavnega mesta. V Ljubljani, kot smo lahko videli pri prejšnji točki so po ženskah poimenovane ulice in trgi le v treh odstotkih, pa še te so zadnje čase na obrobju mesta seveda razumljivo zaradi urbanizma, vendarle se da kaj pa tudi drugače poimenovat. Hvala.. na srečo je res hvale vredno dejanje, da se je in poimenovanje Josipine Turnograjske v centru sedaj napisano s celim imenom, ne več sam Josip, kje pa so še težave pa lahko tut si same ogledamo, ko nevladne organizacije vodijo po mestu feministične ture. Ob stoletnici univerze bi recimo predlagali, da si poimenovanje zasluži prva doktorantka. Ne zato, ker je le to ni prva ženska doktorantka ampak prva oseba, ki je doktorirala na univerzi v Ljubljani leta 1920. To je bila kemičarka raziskovalka in izumiteljica Ana Mayer Kansky. V MOL deluje tudi Komisija za postavitev javnih spomenikov in za večjo vlogo in položaj žensk predlagamo bolj uravnoteženo postavitev spominskih obeležij po znanih ženskah, ki so živele ali delovale v Ljubljani, na primer Ljuba Prener, ki bo gotovo kolege nasproti bojo podprli ta predlog, Nado Sedlar, ki je bila pionirka slovenskega muzejskega konzervatorskega in restavratorstva in tako naprej, še mnogo jih je takih, ki bi si to zaslužili. Morda je tu velja uskladiti strategijo MOL in da bi bilo to poimenovanje ali pa postavitev spomenikov prioritetno obravnavano pred morda drugimi..

**-------------------------------------------------------------KONEC POSNETKA ŠT. 20190617\_153339**

**GOSPA DR. ASTA VREČKO**

..drugimi predlogi. Pri reproduciranju stereotipov se pravi spolnih stereotipov, recimo smo na prejšnji seji podali pobudo glede spornega oglaševanja na Nazorjevi ulici in morda bi lahko MOL tukaj zavzela nek pozitiven korak kolikor bi pač lahko znotraj veljavne zakonodaje, da se bi zavzemala za etično oglaševanje. Prav tako se okoli Ginekološke klinike še vedno občasno zbirajo nasprotniki splava, ki so zelo moteči za ženske in negativno vplivajo tudi za zaposlene v kliniki. Kot je v poročilo pravilno ugotovljeno in tudi predlog tendira k tovrstnim rešitvam, da se zaščiti pravice žensk bi morda vseeno še enkrat predlagali, da se razmisli o vzpostavitvi varnega pasu okoli klinike, ki bi osebam v porodnišnici omogočal bivanje in delo brez nepotrebnega stresa in motenj. Seveda pa si želi tudi hkrati čim boljšo implementacijo že predlaganih predlogov v poročilu, v pozivu. Hvala lepa.

**GOSPOD ZORAN JANKOVIĆ**

Gospa Škrinjar, replika.

**GOSPA MOJCA ŠKRINJAR**

Hvala lepa. Rada bi samo replicirala kolegici. Jaz mislim, da nihče na tejle strani kjer sedimo mi ni proti gejem in lezbijkam oziroma kakršnem koli načinu življenja, ki si ga ljudje zberejo, to je pač njihova prostovoljna odločitev in imajo vso pravico do tega. Tako, da bi prosila, da te besede vzamete nazaj. Mi smo samo bili seveda, smo izrazili kako nasprotovanje nekaterim demonstriranju nekih načinov ne. Mi vsi živimo na svoj način, pa tega ne demonstriramo javno, ne zahtevamo posebnih pravic, pač pa živimo v skladu v sožitju, želimo živet v sožitju z vsemi skupaj. Povedala bi še to ne, da sem ponosna, da smo v prejšnji sestavi komisije za ulice, ki sem jo vodila ob čudovitem strokovnem sodelavcu, ki je danes žal pokojni, gospodom Skobernetom smo uspeli imenovati, uspeli pripraviti predlog za imenovanje dveh trgov po dveh ženskah, dr. Angele Piskernik oziroma parka dr. Angele Piskernik in pa trg Marije Terezije. Hvala.

**GOSPOD ZORAN JANKOVIĆ**

Tut jaz bom. A je replika, al razprava? Prosim? Je že mim, tak da je razprava. Ne, ne tle je replika gospe Vrečko.

… /// … iz dvorane – nerazumljivo … ///

**GOSPOD ZORAN JANKOVIĆ**

Ne, po razpravah, sej sem napisu že, vidu roko. Sam dve ne glede spomenikov pa ulic ne. Če je kdo benevoleten do tega je kolega Čerin, ki ima nadzor nad tem 13 let in ko nekdo nekaj razlaga ne, bi jaz vprašal kok ste pa dal predlogov? Pol je treba, menda je Gorenjc reku ne, dej Bog da bi kaj zadel na srečki, pa mu je reku kupi prvo srečko. Vsaj napište predlog in jaz pravim glede tega ne, jaz bom zelo vesel, če bo nekdo predlagu nek spomenik kjerkoli. Tako, da zdej povem javno. Žensk, da ne bo kej pomote. Kar se pa tiče ne tega glede porodnišnice in za moj okus tut neprimernega vedenja, čeprav vsak ima pravico da tam stoji pa dela kar če, očitno ima preveč časa smo razmišljali tudi s porodnišnico, da bi ta prostor zaprli, ogradili ampak smo pol prišli do stališča, da je treba prepustiti, da tut take pobude čas odnese. In kot dobr veste ne tista stranka, ki je to zelo zagovarjala ne je praktično stranka neprepoznavna in je ni nikjer več. Tko, da pravim ne, mal se dans pri tem vprašanju ne žensk pa pravic žensk, mal se sprenevedamo ne. Pa ne, ne mislim ves ne ampak kako smo tolerantni pol pa tulimo ne, ob raznih ali pred porodnišnico ali pa pred sodišči. Pa ne bom razlagu kaj se je zgodil al je to tut od tega imelo kaj vzrok ne. Ampak kadar nekateri tako ravnajo kadar jim kaj ne paše potem pa si prisvojijo ulico. Gospa Vuk, ste vi naslednja javljena? Izvolte.

**GOSPA MARTINA VUK**

Ja, hvala lepa župan. Spoštovane svetnice in svetniki. Jaz, mene veseli pravzaprav, da iz teh razprav izhaja, da se vsi očitno borimo proti diskriminaciji in da smo vsi za enakost ampak ta enakot se najbolj doseže s tem, da se sprejemajo določeni ukrepi, ki izenačujejo, drugače do te enakosti nikoli ne bomo prišli. Zato bi jaz pohvalila ta predlog Akcijskega načrta, tudi dosedanje ukrepe, ki so bili izvedeni na temu področju, ker grejo s temi koraki naprej in prihajamo in Ljubljana tuki je lahko pozitiven zgled za druga mesta v Sloveniji, kaj šele širše v Evropi in svetu. Vendarle pa, ko govorimo torej kako delovati, kakšne ukrepe sprejemati, da bi šli proti tej enakosti je vidnost tista, ki je najbolj pomembna. Vidnost delovanja, vidnost različnih aktivnosti in vidnost različnih predstavnic in predstavnikov različnih družbenih skupin zato, da na ta način se zmanjšujejo predsodki, se veča sprejetost, se veča pojavnost. Z večjo pojavnostjo in če je to sistematično urejeno še z ukrepi so potem učinki bistveno večji. In moram pač se vendarle tut na nekatere zadeve odzvat – enakost spolov je splošno sprejet tudi v predpisih RS. Termin, ki se uporablja za to je edino pravilno, da se uporablja tudi v imenu in vseh drugih točkah tega Akcijskega načrta, ker enakost spolov vsebuje trojnost, vsebuje enake pravice, vsebuje enake možnosti in vsebuje enako vrednost. In, če želimo govoriti o enakosti moramo zasledovati vse tri cilje. Ker na papirju smo lahko mi imamo enake pravice, v praksi pa to lahko šepa in takrat govorimo o človekovih pravicah, ko v praksi ne šepa. Ker takrat govorimo o diskriminaciji. Diskriminacija je izvajanje v praksi, zato moramo govoriti o enakosti spolov. Tretje: razvoj jezika. Skozi zgodovino se je pokazalo, da se jezik razvija. Če ostane na nekaterih segmentih jezik nespremenjen, ne odgovarja na tekoče družbene potrebe in jezik na področju enakosti spolov se mora razvijati. Je nekoliko zastarel. Zato je tudi obojespolno poimenovanje tudi na način svetnice in svetniki, kolegice in kolegi in podobno že bistven napredek glede na to, kako se je zagovarjalo prevladovanje enega spola, ko gre za skupinsko poimenovanje. Treba je jezik razvijat in ko ga govorimo, ko smo slišani, takrat nam pride tudi v zavest zakaj je to pomembno, tudi drugačna reakcija, odnos, vidnost kot sem prej dejala. Četrta zadeva: priporočam v branje knjigo prof. dr. Kuharja, ki je govoril o izvoru teorije spola, kdo je izumil ta izraz, kako je to nastalo, kdo ga je lansiral v družbo, v skupnost in kdo ga ves čas uporablja. Teorija spola ne obstaja. Petič: mogoče bom dala kakšno svetniško pobudo do naslednjič, da bi organizirali usposabljanje za svetnice in svetnike. Meni se zdi relevanten ta, v bistvu ta skrb, da mogoče vsi ne vemo kaj pomeni kratica LGBT, da ne vemo vsi kaj pomeni certifikat LGBT prijazna inštitucija. Mogoče bi bilo fino neko predstavitev organizirat, neko delavnico zato, da bi se s tem soočili, da bi to izvedeli in da bi vedeli kaj dejansko, na kakšen način je otrokom to predstavljeno zato, da se znebimo teh lastnih predsodkov iz katerih mogoče izhajamo ali pa samo pač, da nimamo priložnosti to v živo spoznat in je to škoda, da ne bi tega spoznali. In šestič: jaz vse vabim, čeprav nisem organizatorka, zagotovo se bom pa udeležila, da se skupaj udeležimo to soboto parade ponosa po Ljubljani zato, ker s tem izražamo, da se borimo proti diskriminaciji, da se zavzemamo za enakost, da so vsi ljudje v družbi lahko sprejeti, če se zato borimo in na ta način lahko zagotavljamo tudi popolno odsotnost nasilja, pa naj bo verbalnega ali pa fizičnega, kar v Ljubljani že dolgo, dolgo časa pač ni več težava kot je bila na začetku in zato je pomembno, da se tudi take manifestacije izvajajo. Hvala lepa.

**GOSPOD ZORAN JANKOVIĆ**

Gospa Škrinjar, izvolte replika.

**GOSPA MOJCA ŠKRINJAR**

Ja, rada bi pojasnila kolegici to da, če sem bila narobe razumljena. Absolutno podpiram upoštevanje obeh spolov, svetniki in svetnice, po mojem bi bilo še lepše svetnice in svetniki in to so tudi smernice družin, ministrstva za družino, socialne zadeve in enake možnosti tako, da tukaj s tem nimamo nobenega problema. Tudi to, da se mora jezik razvijati seveda normalno vidimo nove besede. Če gledate danes recimo slovar angleškega jezika ali pa, če ga gledate izpred 30., 40. let vidite izjemen napredek v jeziku. V slovenščini je ta napredek manjši a ne, ampak vendarle se najde tudi, tudi se najdejo nove besede in smo lahko teh veseli recimo. Preberete lahko, da je nek izdelek neupirljiv, kar pomeni, da se mu ne morete upreti. Prvič sem srečala tako besedo in mi je všeč, sigurno mi je všeč. In marsikaj takega se bo še zgodilo, vendar pa to, kar je predlagano v tej točki je pa dejansko ne berljivo, tekst se ne razume več, zgubi se in spol, zgubi se in smisel in ta in oni spol se zgubi ne. Tako, to je bila moja poanta. Hvala.

**GOSPOD ZORAN JANKOVIĆ**

Še jaz bom repliciral v dveh točkah. Sprejemam to pobudo in prosim za prijavo pred naslednjo sejo, ki bo 8. julija ob 14.30 bomo naredili predavanje LGBT, šolska ura, 45 minut, sam prosim, da se kar prijavite kdor želi, da bomo vedeli kaka zasedba bo. In drugič, gospa Zagožen gre z mano na parado ponosa tako, da ne morte vi it z mano ne, tko da sva že zmenjena. Gospa Honzak ja, sej sem vse zapisu sam, a bi prehitr?

**GOSPA URŠKA HONZAK**

Hvala za besedo. V Levici se nam zdi prepoznavanje in sprejemanje LGBT oseb v družbi in osveščanje širše javnosti o tem. To ni ideologija, to je prepoznavanje stanja v družbi in dokazovanje tega, da je naša družba solidarna, tolerantna in vključujoča. Zdej, takšna razprava, kot jo poslušamo danes tukaj je del širše gonje proti LGBT osebam, ki smo ji priča v današnjem času s strani predvsem skrajno desničarskih strank in njihovih medijev. Lahko spomnemo samo na nedavne plakate, ki so se pojavljali na srečo ne po Ljubljani ob evropskih volitvah. In takšen diskurs ni sprejemljiv, je pa kolegica Zagožen mogoče govori z ožjo skupino ljudi, pa pomoje sva v približno istem starostnem rangu, v mojem starostnem rangu ljudje vejo kaj pomeni kratica LGBT, vejo tudi, da obstajajo še druge črke, ki bi se lahko dodale. Kar pa dokazuje vse to je pa to, da so ukrepi kot so zapisani v akcijskem načrtu, ki je pred nami v bistvu nujno potrebni v današnji družbi, ker očitno ozaveščenost in očitno informiranje o tem, osebah, ki obstajajo med nami še očitno ni dovoljšnja v današnjem času in jih je treba še razširiti take ukrepe, da se bodo razbili predsodki in strah, ki jih vidimo tudi danes tukaj. Eden od takih ukrepov je pa tudi vključujoča raba jezika. Zdej se bom navezala na to, ker je to moje tut moje strokovno področje. Jezik se razvija in jezik ni samo pač tak kot je danes al pa tak kot je bil 50 let nazaj in je ena od rešitev, ki v bistvu to predlagana pisanje s podčrtajem je ena od rešitev, ki obstajajo. Tut jezikoslovci iz Inštituta Frana Ramovša na ZRC SAZU so napisal eno zadevo, ki pomoje najboljš pojasni razlike med zapisom s poštevnico, oklepaji in podčrtaji je bistvena pomenska razlika. Poševnica in oklepaji predvidevajo le dve spolni identiteti ali moško ali žensko, s podčrtajem pa pisci zajamejo cel spekter različnih spolnih identitet. Zato sicer jezikoslovci pravijo, da je ta možnost zapisa sicer novost, ampak da ni razloga, da bi jo že v naprej označili za nesprejemljivo. Hvala za besedo.

**GOSPOD ZORAN JANKOVIĆ**

Ta mestni svet, to je replika ne, je poln znanja tko, da sem jaz kar vesel poduka. Bi pa vsem reku eno drugo točko, mogoče nam bo vsem lažje, če bomo začel dejansko živet, to je moje osnovno načelo živeti skupaj in spoštovat vse različnosti. In mislim, da nam to da odgovore na vse, ker jaz si pa ne bi želel, da bi bili vsi isti ne, ampak živeti skupaj in spoštovat različnosti kaže pot kako bo lahko svet sploh preživel. In ubogi tisti, ki so na visokih političnih pozicijah, ki si svoje politične točke nabirajo s spodbujanjem sovraštva, pa kogarkoli. Ne bom zdej omenju tiste twitte ne, koga je treba ustrelit na 100 metrov, od kje ne pa kaj ampak tudi tistih ni več, tudi tam, ki so bili pri vas so šli stran, ker enostavno so bili prehudi za neko normalno komunikacijo. Smo si pač različni, imamo različne politične opcije, kaj drugega tudi, ampak, če ne bomo to sprejel in to kazal do vseh ne potem ne vem kam bomo prišli. Gospod Ciglar. Predzadnji javljen.

**GOSPOD GREGA CIGLAR**

Hvala za besedo. V bistvu se nisem želel javit, pol sem se pa odločil, da se bom javil pri tem, ko sem videl, da se nekateri kolegi iz SDS-a smejijo določenim replikam. Najprej naj rečem, da se mi zdi hinavsko bom kr tko reku, da dons gospa Škrinjar govorite o tem, da vi to spoštujete, da nimate nič proti ne medtem, ko vaša medijska hiša al pa, če rečem Urbanova medijska hiša, ki vas promovira ves čas napada pripadnike te populacije LGBT, o kateri se danes pogovarjamo. Pa ne samo to ne, ves čas tut pravzaprav napadajo neke že pridobljene pravice žensk ne in zato se mi zdi pozitivno in absolutno cela stranka oziroma naš svetniški klub podpira ta akcijski načrt ravno zaradi takšnih zadev ne. Ker mi se v 21. stoletju dons pogovarjamo o pravicah žensk, ki smo jih pravzaprav, ki so jih ženske pridobile oziroma so si jih priborile na našem prostoru so jih dobile šele s socializmom ne, so si jih v času socializma priborile, pa bi jih danes nekateri radi ukinjal ne. Zato je absolutno prav, da imamo tak načrt in ga bom tut podpru. Reku bi še to ne, govoril smo prej o poimenovanjih ulic, naselij in o spomenikih. Jaz sem v tem mandatu predsednik te komisije. Moram reči, da smo se že na prvi seji strinjali večinsko, da bomo poskušali v tem mandatu čim več zastopanost žensk pravzaprav promovirat in tut potem temu sledit pri poimenovanju ulic in tako naprej. Tko, da jaz si pa želim predlogov no, zato ker veste, da smo imeli zdej že tri seje, pa je predlogov prišlo malo ne tako, kot je že župan prej ugotovu. Zdej, če bi se pa še samo zadnje stvari dotaknil, ker ostalega se res ne bom, ker se mi zdi nesmiselno pravzaprav o tem razpravljat ampak, bi pa reku, da se mi zdi pa sploh smešno oziroma ne razumem, da ste ravno vi kolegica Škrinjar izpostavili revščino in revne otroke ne, mislim pač vaša vlada je v štirih letih naredila tako ekonomsko škodo, da je še danes ne mormo, še dons jo saniramo praktično ne in še dons se ukvarjamo z nekaterimi stvarmi. A smem. Glejte, sej vam verjamem, da vam je smešno ampak mislim, da ste po 4. letih vaših ukrepov, rezanju sociale, nižanju plač in tako naprej, kar ste počeli ne, pa še v drugem mandatu, pa sploh ne bi o tem govoru je bilo pa še trikrat hujše ne in mislim, da ste zadnji k lahko govorite o revščini ne. Ker ste v veliki meri odgovorni zanjo.

… /// … iz dvorane – nerazumljivo … ///

**GOSPOD ZORAN JANKOVIĆ**

Ne, ne.. Reku bi zadnji del je popolnoma nepotreben. Če bi ga lahko, bi ga zbrisal iz zapisnika. Bi pa reku. Prav je, prekinit bi ga mogu tko, da se opravičujem, ker bi mogu prekint ne, ampak sem mislu, da bo prej zaključu. Bi pa reku eno drugo stvar gospodu Ciglarju. Jaz vidim, da se tle delimo na leve pa desne opcije ampak spet en poduk človeka, ki je po letih tu v tej sobi med najstarejšimi, to sem jst. Men je nesprejemljivo, da mi govorimo o ljudeh ne, o njihovih dejanjih z imenom in priimkom ampak jih damo pod neko stranko. Tudi v teh strankah, ki so tut tle sedijo ne al pa, ki sedimo smo različnih mnenj. In jaz bi reku, da bi bil zelo vesel, ker smo danes dobro začel, če bi bil nekomu očitek z imenom in priimkom. Vi ste to naredila ne pa kaj je vaša stranka naredila. Jaz nimam nobenih »ljubezenskih« odnosov z SDS-om, to menda že veste ampak kljub temu ne v tem mestnem svetu mislim, da smo daleko višji nivo dosegli kot v parlamentu. Te spoštljivosti, pravim jaz se opravičujem, da nisem prekinu, bi moral prekinit ta drugi del o tej ekonomiji, ko ga še ni bilo ne, ko je hodil še v osnovno šolo sem jaz govoril takrat na Trgu republike. Ampak zavedite se eno stvar, na konc državljani in državljanke imajo vso pravico da odločijo koga hočjo. Ampak, če lahko pridemo spet iz spoštovanja različnosti, v tej sejni sobi tut danes je tako lepa seja, da lahko rečemo nekomu ti si to naredil pa se mi ne zdi prov. Ne, da ga v bistvu daš pod celo stranko, ker pol, pol je izpostavljen zdej ne ve al bo zagovarju stranko, al bo pa reku veste, jaz pa to nisem zagovarju, pa je proti stranki, pa bo šel drugam na zaslišanje. Sej velja isto za vas. Tut, da ne boste mislili ne, vzemte si Rog pa poglejte ne. Vsak ke polnoleten, oseba z imenom in priimkom in zagovarja svoja stališča. Drugač pa, če gremo in še zadnja javljena Nada Verbič. Aha, predzadnja. A, se opravičujem, ker prej nisem prekinu. Gospa Sever, replika gospodu Ciglarju.

**GOSPA KSENIJA SEVER**

Hvala za besedo gospod župan. Lep pozdrav vsem ostalim. Tudi hvala za besede, ki ste jih izreku. Rada bi pa replicirala gospodu iz Levice. Pogovarjamo se o enakosti, o spoštljivosti, ne o napadanju enga, druzga. Zato bi vas prosila, da stranko SDS obravnavate kot stranko, ki je dolgo časa že na sceni. Ljudje smo si različni, pa tudi imamo različne življenjske izkušnje. Ne mi govort o vladi, ki je bila prej naša, vi ste takrat mogoče imeli 15 let. Verjetno niste spremljali dogodkov tako, kot sem jih jaz. Hvala lepa.

**GOSPOD ZORAN JANKOVIĆ**

Hvala lepa tut. No, zdej veste zakaj se z gospo Sever dobr razumem ne. Ker, kadar ona tle nastopi govori o svojem imenu in govori o številkah. Na tist se pa bolj zastopim kot danes tole. Gospa Verbič.

**GOSPA NADA VERBIČ**

Jaz sem ponosna na vse vrtce in šole, ki imajo pridobljen certifikat LGBT. Vsi vključeni v LGBT smo deležni več izobraževanja, ker je nekdo nekaj omenjal otroke, kaj imajo oni s tem. Predvsem se izobražujemo v smeri enkosti spolov, strpnosti in spoštovanja vseh različnosti in drugačnosti, kar je seveda prav in dobro glede na vzgojno izobraževalni proces in potrebe, ki se v današnjem času pojavljajo. Jasno pa je seveda, da otroke tudi vzgajamo k strpnosti in drugačnosti, spoštovanju različnosti, kar je prav in nujno in tudi naš vrtec je vključen v certifikat LGBT in ponosna sem na to, da ga imamo.

**GOSPOD ZORAN JANKOVIĆ**

Hvala lepa. Zadnji prijavljen gospod Čerin.

**GOSPOD ALEŠ ČERIN**

Hvala za besedo. To, kar bom povedal sicer nima nič, nima zelo direktne zveze s to točko, ima pa, je pa ena taka luškana zgodba pa glavno vlogo ima ženska. In sicer nekateri veste, nekateri ne, da obstaja boginja Equrna al pa Eqorna, različno. To je boginja zaščitnica ljubljanskega barja in voda. In par let nazaj je nek meščan dal pobudo, da bi postavili spomenik tej Equrni, edino kar spominja na Equrno je Galerija Equrna, če veste v Centru Ljubljane na Erjavčevi. No in potem smo na pobudo tega meščana začel raziskovat etnologi, muzeologi, kje bi najdli nek kip, neko sliko karkoli te boginje in jo nismo našli v celi Ljubljani in je dejansko ni ne. Nas pa tako zanima ta boginja, da smo rekli, mormo res postavit spomenik. In sposodili smo si delo Frančiška Smerduja iz leta 1957, ta lepotica ležeča leži v Festivalni dvorani na stopnišču in BTC d.d. se je ob 65. letnici odločila, da pokloni Ljubljančanom to Equrno. Tko, da Equrna bo zagledala luč sveta ob Gallusovem nabrežju, kolega prof. Koželj je lokacijo določil, to bo krasen dogodek, bo tam nad Ljubljanico Frančiškova Equrna. Tko, to se mi zdi ena taka lušna zgodbica ob akcijskem programu. Hvala lepa.

**GOSPOD ZORAN JANKOVIĆ**

Gospa Vrečko, replika.

**GOSPA DR. ASTA VREČKO**

Okej. Sam mogoče sam to no. Drugače boginja je Equrna je boginja vode kokr vem in nima prav veliko veze z razen tega, da jo personificira ženska, lahko bi pač bi tut moški, to izhaja iz antične mitologije, kjer so pač bogovi personificirani v določenem spolu tako, da nima prav zares veliko veze s tem, me pa veseli no, da bo Smerdu dobil spomenik, pač da bo še en njegov spomenik postavljen. To se mi zdi pa fino, ker mislim, da vem ker kip je to in je dober.

**GOSPOD ZORAN JANKOVIĆ**

Jaz zaključujem razpravo pri tej točki. Bi se pa rad zahvalu in tistim, ki ste bili tih, ki ste prišli poslušat in vsem spremljevalcem in zaključek. Ta program s to razpravo je veliko bolj vreden kot prej. Ker smo pokazali, da se lahko pogovarjamo, da imamo lahko različna mnenja. Mogoče bomo pa mi enkrat kot mestni svet ali pa vi kot mestne svetnice in svetniki vzor vsem po tej državi glede spoštljivosti, pa različnosti, pa spoštovanja druzga. Tko, da jst hvala za to točko. Ugotavljam navzočnost. Rezultat navzočnosti: 38.

**Glasujemo O PREDLOGU SKLEPA: Mestni svet Mestne občine Ljubljana sprejme Predlog Akcijskega načrta »Enakost spolov v Mestni občini Ljubljana« za obdobje od 2019 do 2022**

**Prosim za vaš glas.**

**31 ZA**

**2 PROTI.**

Sprejeto.

In prehajamo na današnjo točko dnevnega reda.

**AD 9. PREDLOG ODLOKA O PODELITVI KONCESIJ ZA OPRAVLJANJE JAVNE SLUŽBE V OSNOVNI ZDRAVSTVENI DEJAVNOSTI V MESTNI OBČINI LJUBLJANA S PREDLOGOM ZA HITRI POSTOPEK**

Gradivo ste prejeli. Prejeli ste poročilo pristojnega odbora. Prosim gospo Klančar za uvodno obrazložitev.

**GOSPA TILKA KLANČAR**

Hvala lepa. Torej, po novi zdravstveni zakonodaji je potrebno, da lokalne skupnosti pred objavo razpisa za podelitev koncesij sprejmejo koncesijski akt v obliki občinskega odloka. V okviru novega splošnega dogovora je bil v Mestni občini Ljubljana dodeljen 1 dodaten program splošne medicine in 4 programi pediatrije. Ker naš ZD trenutno Ljubljana trenutno ne more zagotoviti toliko novih zdravnikov predlagamo podelitev koncesij za 1 program pediatrije in za 1 program splošne oziroma družinske medicine. Predlagam tudi sprejem po hitrem postopku. Hvala lepa.

**GOSPOD ZORAN JANKOVIĆ**

Hvala lepa. Prosim gospo Škrinjar za stališče odbora.

**GOSPA MOJCA ŠKRINJAR**

Odbor za zdravje in socialno varstvo podpira sprejem Predloga Odloka o podelitvi koncesij za opravljanje javne službe v osnovni zdravstveni dejavnosti v Mestni občini Ljubljana po hitrem postopku.

**GOSPOD ZORAN JANKOVIĆ**

Hvala lepa. Odpiram razpravo o hitrem postopku. Gospod Horvat, hitri, samo o hitrem postopku. Ni. Ugotavljam navzočnost po celotni točki. Rezultat navzočnosti: 39.

**Glasovanje poteka O PREDLOGU SKLEPA: Mestni svet Mestne občine Ljubljana sprejme predlog, da se Odlok o podelitvi konesij za opravljanje javne službe v osnovni zdravstveni dejavnosti v Mestni občini Ljubljana sprejme po hitrem postopku.**

**Prosim za vaš glas.**

**34 ZA**

**2 PROTI.**

Sprejeto.

**GOSPOD ZORAN JANKOVIĆ**

Zdej pa gremo o Predlogu Odoka ne razprava. Gospod Horvat, izvolte.

**GOSPOD JOŽEF HORVAT**

Lepo pozdravljeni. Predvsem bi si želel dotaknit ne samo koncesije oziroma podeljevanja ampak težav, ki spremlja celotno zdravstvo, ne samo v Ljubljani. Določeni oddelki se zapirajo zavoljo pomanjkanja kadra. Če jaz temu verjamem, da je po hitrem postopku bi tukaj zasledil tudi, da je pripravljeno že, pripravljen že kader oziroma zdravnik, ki bo pediater, ki bo zasedel to mesto. Če pa mi želimo samo koncesije odpirat pa kadra ni potem se je pa treba vprašat, kakšni so pogoji, da ne moremo privabit kadrov. Ker koncesije je zelo lahko razpisat tudi zdravstvena organizacija bo rekla, ja izvolte toliko in toliko, ljudje pa bežijo, se pravi je nekaj zelo narobe. Mi smo na eni prejšnji seji obravnavali pa rekli, pa takrat je župan to mal skril, ne smete govort o zdravstvenem domu, tam je to narobe, ker ljudje bežijo. Ja, bežijo in kako bomo mi sploh na ta izpraznjena delovna mesta pridobili, ker še iz kakšnih težjih stvari ne izvlečemo kadrov. Hvala lepa.

**GOSPOD ZORAN JANKOVIĆ**

Gospod Horvat hvala za ta uvod, pa bom probu odgovort tist kako jaz čutim. Najprej to vprašanje, ki ste ga vi zdej izpostavu, na tem vprašanju bo visela tudi ta vlada. Na tem vprašanju je prejšnja vlada šla. To je bilo ključno vprašanje. In zadnje desetletje, če spremljamo to, pa se vsi tega spomnemo je zdravstvo en bil problem, drug problem je bil pa drugi tir. Zdravstvo je še vedno ostalo ta problem, jaz sem zdej bral intervju, ki ga je imel gospod Šabeder. Zdi se mi, da ve kaj hoče, vprašanje kako bo do tega prišel. Zdej pa, kar se tiče pa Ljubljane. Mogoče to bolj izpostavit. Pri nas, kot spremljate po Sloveniji še nikjer ni napovedi, da bi karkoli zaprli, da bi šli pa bi rekli pri 1700 zaposlenih, od tega je 450 zdravnikov. Mi ne moremo opravljati svoje dejavnosti. Pri nas je bolj drug problem. Da mi ne delamo za meščane in meščanke. Ne delamo le za meščane in meščanke Ljubljane. Mi delamo tudi za celo regijo. Imamo sosednje občine, ki tudi prispevajo, da imajo njihovi občani kot je Škofljica brezplačno zobno nočno dežurstvo tu na Metelkovi in, če gledate, kadar imamo mi ta naš team building vseh vodilnih, vseh naših zavodih, podjetjih in v mestni občini gospod Rudi Dolšek vstane in reče ne, ko se kolegica Petra Stušek hvali kakšen rekord ima pri turističnem obisku reče, res si dobra ampak lansko leto smo mi imeli 2.600.000 obiskovalcev. Se pravi pri 289.000 Ljubljančanih ZD Ljubljana obišče 2.600.000 obiskovalcev letno in so vsem na razpolago. Potem je bilo vprašanje ne, pojasnjujem zato, da boste vedel ne tut drugi in je vprašanje bilo zaradi prenosa dejavnosti ob sobotah iz Metelkove na UKC. Ni šlo tko kot vi mislite tko enostavno. Mi smo imeli srečanju tu z direktorjem UKC-ja, strokovno direktorico UKC-ja, z našim direktorjem, strokovno direktorico, kajti že ob nedeljah je bila ta dejavnost in smo šli primerjat številke kok so bile nedelje posamezno in kok je sobota. Nekdo je zadnjič pisal in hotu met odgovor – 1000 ljudi pride in kaj se bo zgodilo zaradi te epidemije, kaj se bo zgodilo? Teh ljudi je 150, po statistiki obiščejo nas. In, če že govorimo o epidemiji se zgodi, da boljš da se zgodi v UKC-ju, kjer so vse druge službe kot v Metelkovi, pa jih morš čez vozit. To, kar je zdej vprašanje ne, naš direktor, to vam lahko povem zelo jasno išče zdravnike tudi po bivši skupni državi. Privabit nekoga, ki bo prišel za to plačo, ki je taka kot je, al je to velika al mala, da bo tle delu, pa da ima strokovni izpit. Mora znat slovenski jezik, ni enostavno. Naš predlog je bil, da v bistvu urgiramo, da se poveča število študentov na medicinskih fakultetah tako v Ljubljani kot Maribor, da imamo več teh, ki pridejo, da lahko to zapolnimo, ker poleg tega, kar imamo zdej, zdej pa vzemte tist konc, ki je blizu ne al v Avstriji al Italiji ne in, ki ponudi višjo plačo gre čez ne. Če čmo razpisat koncesije mormo dobit program od države. Program, ko ga dobimo lahko zdejle pridemo. Mi smo najprej z našimi govorili. Prej ste slišal. ZD Jarše, pol dohtrja in ga ni več. Smo dal drugmu ne, a lahko dobiš, ne moreš, sploh pa zdej, ko prihaja ta čas, pa ne veš, pa poletje, pa šole, pa počitnice, pa še kaj druzga. In glede na to ne probamo razpisat, da bomo dobili kader. Vmes je, ne vem zdej vam rečem zobozdravnika smo imel 10 vprašanj ne. Mi bi pa koncesijo, ne morte vi koncesijo ne, če ni programa. Ko bo enkrat program bomo spet najprej naše vprašal, če ni naših bomo razpisal, to je odgovor na to ne. In naš direktor se je zavezu, da bo imel na tistih najbolj občutljivih otrocih ne, da bomo zagotovil še 3 pediatre ne, oziroma 3 programe pediatrov v izvajanju ne, da to lahko zagotovi, ostalo pa ne in ta dilema ne, kaj je koncesija ne. Mi imamo zdej vsaj 50 tožb. 50 tožb na podlagi tega, da smo mi tut s sklepom mislim mestnega sveta skrajšali obstoječe koncesije na 15 let. To, kar je država, zakon odredila. In nas tožijo. In mi ne krivi, ne dolžni zdej pač odgovarjamo nekaj. Sej konc koncev, tut če bo padlo ne. Zna se nam pa zgodit ne, ker sodišče to pač ne dodeljuje vse enmu ne, vsaj tko ko je bilo v Rogu, ker je bilo 5 sodnikov za 8 primerov ne, da bomo imeli lahko 50 različnih sodb, ni jasn ne. Tko, da ta dilema ne zdravstva ne je dejansko na celotni ravni ampak kar se tiče Ljubljane ne, bi jaz mogu zdej potrkat, sem hvaležen našemu direktorju in tudi vsem zdravnikom, da pri nas ni nobene izjave, da bi kje brali, bomo stavkal, pa bomo zapustili, pa ne bomo šli ne. Zaenkrat smo še zanimivi. Je pa še enkrat treba vedet, da mi opravljamo to delo ne za regijo 500.000 ljudi, ne za 289.000. Tok sam v pojasnilo, nič druzga. Gospod Ciglar.

**GOSPOD GREGA CIGLAR**

Hvala lepa za besedo. Zdej stališče naše stranke in tudi svetniškega kluba je glede koncesij mislim, da vsem več al manj že jasno. Socialisti se pač zavzemamo za javno zdravstvo, ki mora biti kvalitetno in dostopno vsem. Danes se pa spet pravzaprav zaradi dobro znanih razmer v zdravstvu pogovarjamo o novih koncesijah oziroma podeljevanju novih koncesij. Mi smo sicer že večkrat povedali, da takšno podaljševanje razumem oziroma je za nas dostopno, zgolj premostitveno, želimo pa si, da bi bil res izdelan načrt, ki bi kmalu napadel in razrešil težavo. Bojim se, da takšnega načrta v resnici nimamo in da bodo te koncesije pravzaprav bodoče postale stalnica, da bo kmalu še tisto malo dobrega v javnem zdravstvu kar je ostalo iz časov socializma praktično uničeno. Sistem pa, pravzaprav nekateri si to zelo želijo ne, da bi ga kmalu zamenjal za privat ameriško različico, ki pa vemo kako funkcionira ne. Ustreza bogatim, najrevnejše pa pusti ležati na ulicah. Tega seveda nočemo, želimo si javno in dostopno, kvalitetno zdravstvo, seveda pa se zavedamo, da je problem večji od zgolj naše mestne občine. Smo pa mnenja, da bi kljub temu lahko slednja na tem področju postavila zgled tako, kot to počne na marsikaterem drugem področju, na primer ravno prej smo se pogovarjali o enakosti spolov. Torej, nove koncesije podpiramo zgolj kot, zgolj premostitveno, nismo pa za to, da se koncesije postanejo stalnica na tem področju. Želimo si čimprejšnje pravzaprav dograditve potrebnih javnih kapacitet. Hvala.

**GOSPOD ZORAN JANKOVIĆ**

Gospod Ciglar še enkrat, jaz sem bil dost jasen. Jaz mislim, da smo mi zgled za celo državo. To je replika. Po tem, kako delamo in povedu sem, da delamo za 500.000 ljudi. Ne za Ljubljančane, ne samo za Ljubljančane, da ne bo kaj narobe ampak za vse tam v okolici. In druga zadeva kokr jaz vem pa kokr se jaz spoznam na to koncesija je javno zdravstvo. Tudi jaz nisem za privatizacijo ampak za javno zdravstvo. Zdej ne bom, zdej če gremo preglobok je spet od posameznikov odvisno al boljše delaš, če si koncesionar al bolj delaš ne, če si v javni ambulanti zaposlen, predolgo. Gospa Škrinjar, izvolte vi.

**GOSPA MOJCA ŠKRINJAR**

Hvala lepa. Naš odbor za zdravje in socialno varstvo je opravil do zdej dva pogovora in to zelo poglobljeno in kvalitetno. Odpravili smo se na UKC, na vabilo direktorja, takratnega direktorja gospoda Šabederja in smo videli pravzaprav v kakšnih težavah in s kakšnimi težavami se UKC, sistemskih težavah se nahaja. Potem nam je na zadnjo sejo prišel predstavit program torej delo, poročilo v ZD Ljubljana direktor ZD Ljubljana. Ob vsem kar smo slišali, smo pravzaprav veseli, da zadeve funkcionirajo tako, kot funkcionirajo. Ker te ljudje se soočajo s sistemskimi težavami. Te sistemske težave bo morala rešit država. Tega ne more občina. Občina lahko samo blaži. Jaz se lahko danes samo sprašujem zakaj nimamo še več koncesij, recimo moj primer je tak in moj mož zanimivo, obadva imava zdravnika v dveh različnih zdravstvenih domovih. Najini zdravnici sta podali odpoved in dobila sva obvestilo naj si najdeva nekoga drugega, ker oni kar odhajajo zdravniki. In gospod Šabeder je povedal, da seveda to se mu je zgodilo na večih primerih in da je uspel večino teh zdravnikov nadomestit. Da se je odpravil po širšem teritoriju in iskal zdravnike. Torej gospodu, torej direktorju zdravstvenega doma vsa pohvala. Zdej, osebno bom rekla tko a ne. Mene prav čisto nič ne briga iz kakšnega izvora je ta zdravnik. Ali je javni, ali je koncesijski, ali je zasebni. Jaz mislim, da imam jaz na svojem računu, kjer se zbirajo moji prispevki dovolj prispevkov, da lahko storitev, če je opredeljena normativno tudi je tudi plačana. Jaz mislim, da je to naloga države, da postavi normative in seveda denar iz mojega računa pride na račun tistega, ki bo zdravstveno storitev opravil. Zdej, zagotovo pa imamo različne prejemke. So ljudje, ki zaslužijo manj, plačujejo manj in so ljudje, ki zaslužijo več in plačujejo več in obstaja nek solidarnostni sklad, iz katerega se pač črpa takrat kadar se na računu človeka, ne po njegovi krivdi nabira manj denarja kot zahteva storitev za njega. Da bi pač zagotavljali zdravljenje kot mu gre. Tako, da mislim, da je edino, kar lahko občina pozove državo, da čim prej te normativne zadeve uredi, kar pa zadeva mene, kot sem že rekla, meni je pomembno, da je storitev kakovostna, da dobim najboljša možna zdravila in da dobim tudi kakovostno obravnavo a ne. To Zdravstveni dom Ljubljana še vedno zagotavlja. Če pa bo to ob tem bo pa še veliko vprašanje, zato je to naloga države, da nekaj naredi.

**GOSPOD ZORAN JANKOVIĆ**

Hvala. Zaključujem. Pa predno bom zaključil bom še vam odgovoru gospa Škrinjar. Rekli ste, da vam je vseeno ali je zaposlen v ZD ali je koncesionar ali je privatnik. Prvi točke veljajo, tretja pa ne velja, ker tretjo morte plačat. Če greste privatniku morte plačat, da bo zelo jasno. Ne, ne, koncesionar je sicer zaseben ampak je javno zdravstvo. Druga stvar je pa tista, ki je tut rešitev za Ljubljano ne, samo pol bomo naredil neenakost. Mi v tem mestnem svetu, če bi do tega prišlo ne, da bi bilo res stanje nemogoče lahko sprejmemo sklep, da dajemo prednost meščankam in meščanom Ljubljane tistim, ki imajo stalno bivanje v Ljubljani. Kaj to pomeni pol? Za ostal ne je to tragična delitev. Ker bojo rekli iz Medvod, mi smo bili tudi del Ljubljane, pa bodo rekl enak iz Iga, pa bojo rekl iz Škofljice, pa iz Brezovice. In to je enostavno del Ljubljane. Še oni še vedno hodijo v Ljubljano ne. Pa bojo rekli mi hodimo sem v službo. Da ne rečem kaj pomeni za študente, ki imajo sicer svoj ne študentski dom ne ampak, ki vse ne absorbira. Jaz upam, da do tega stanja ne bo prišlo. Jaz se strinjam z vami gospa Škrinjar to, kar ste rekli, da se je treba zahvalit direktorju ne in vodstvu Zdravstvenega doma ne, da situacijo še vedno zelo dobro obvladujejo. Da nimamo težav. Prej smo govorili o Jaršah ne. Čez dve leti bomo skupaj odpirali ZD Jarše. Konec 2022 bo Jarše odprt. To zdej povem ne. Ugotavljam glasovanje po tej točki.

**Glasovanje poteka O PREDLOGU SKLEPA: Mestni svet Mestne občine Ljubljana sprejme Predlog Odloka o podelitvi konesij za opravljanje javne službe v osnovni zdravstveni dejavnosti v Mestni občini Ljubljana.**

**Prosim za vaš glas.**

**35 ZA**

**1 PROTI.**

Tudi to smo sprejeli z veliko večino. Hvala za prijaznost. Želim vam dober tek. Vidimo se še 8. julija, potem gremo pa na počitnice. Srečno in lep dan želim.

**-------------------------------------------------------------KONEC POSNETKA ŠT. 20190617\_163340**